10. การควบคุมภายใน

10.1 ระบบการควบคุมภายในของบริษัท

ในการประชุมคณะกรรมการครั้งที่ 6/2553 เมื่อวันที่ 14 มิถุนายน 2553
โดยมีคณะกรรมการตรวจสอบ 3 ท่านเข้าร่วมประชุมด้วย
คณะกรรมการได้ประเมินระบบการควบคุมภายใน โดยการซักถามข้อมูลจากฝ่ายบริหารของบริษัท
และตอบแบบประเมินความเพียงพอของระบบการควบคุมภายในของบริษัทในด้านต่างๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศ และการสื่อสารข้อมูลและระบบการติดตาม คณะกรรมการมีความเห็นว่า
ปัจจุบันบริษัทมีระบบการควบคุมภายในที่มีความเหมาะสมและเพียงพอสำหรับการดำเนินธุรกิจและที่จะสามารถป้องกันทรัพย์สินของบริษัทจากการที่ผู้บริหารจะนำไปใช้โดยมิชอบหรือโดยไม่มีอำนาจได้
รวมถึงมีระบบการควบคุมภายในที่เพียงพอในเรื่องการทำธุรกรรมกับผู้ถือหุ้นรายใหญ่ กรรมการ
ผู้บริหาร หรือผู้ที่เกี่ยวข้องกับบุคคลดังกล่าว

สำหรับระบบการควบคุมภายใน
บริษัทมีฝ่ายตรวจสอบภายในของบริษัทที่ทำหน้าที่ตรวจสอบการปฏิบัติงานของหน่วยงานต่างๆ
และจัดทำรายงานผลการตรวจสอบเบื้องต้นเพื่อเสนอต่อคณะกรรมการตรวจสอบในการประชุมทุกครั้ง
นอกจากนี้บริษัทยังให้คณะกรรมการตรวจสอบเข้ามาสอบทานระบบการควบคุมภายในและระบบการปฏิบัติงานของบริษัท
โดยมีการประสานงานกับผู้สอบบัญชีและผู้บริหาร
เกี่ยวกับการสอบทานรายงานทางการเงินให้มีการเปิดเผยข้อมูลอย่างเพียงพอและเชื่อถือได้
คณะกรรมการตรวจสอบจะประชุมกันอย่างน้อยปีละ 4 ครั้ง
และจะจัดทำรายงานความเห็นของคณะกรรมการตรวจสอบเพื่อให้คณะกรรมการบริษัทพิจารณาและรายงานในรายงานประจำปีของบริษัท

อนึ่ง บริษัทได้ว่าจ้าง บริษัท เอเอ็นเอส บิซิเนส คอนซัลแทนส์ จำกัด (เอเอ็นเอส)
ให้เป็นผู้ทำการศึกษาและให้คำแนะนำเกี่ยวกับการประเมินความเสี่ยงและการตรวจสอบภายในซึ่งเอเอ็นเอสได้ทำการสอบทานระบบการควบคุมภายในพร้อมให้ข้อเสนอแนะในการปรับปรุงกับบริษัทเป็นครั้งแรกในเดือนพฤศจิกายน
2550 และทำการติดตามผลการปรับปรุงระบบการควบคุมภายในอีกครั้งในเดือนพฤษภาคม 2551
พบว่า บริษัทมีระบบการควบคุมภายในที่สามารถควบคุมความเสี่ยงได้อย่างมีประสิทธิภาพตามสมควร
โดยเอเอ็นเอสไม่พบว่ามีประเด็นใดที่ส่งผลไปในทางที่จะเกิดการทุจริต หรือส่งผลเสียหายที่รุนแรง
ประเด็นที่ตั้งข้อสังเกตุและให้ข้อเสนอแนะส่วนใหญ่เป็นประเด็นที่ควรได้รับการปรับปรุงเพื่อเพิ่มประสิทธิภาพในการปฏิบัติงาน
และเสริมสร้างประสิทธิผลของการควบคุม

สำหรับการปฏิบัติงานทางด้านการตรวจสอบภายในของบริษัท
ฝ่ายงานตรวจสอบภายในได้มีการจัดทำแผนการตรวจสอบภายในประจำปี โดยเริ่มดำเนินการตั้งแต่ปี
2551 เป็นต้นมา
ซึ่งแผนการตรวจสอบประจำปีดังกล่าวได้ผ่านการพิจารณาและอนุมัติจากคณะกรรมการตรวจสอบ
โดยมีการรายงานผลการตรวจสอบต่อคณะกรรมการตรวจสอบเป็นรายไตรมาสและรายปี

จากการติดตามการดำเนินงานตรวจสอบระบบควบคุมภายในในปี 2552 และปี 2553
พบว่าบริษัทมีตรวจสอบและ/หรือตรวจติดตามระบบบริหารงานในด้านต่างๆ ได้แก่
การบริหารงานด้านทรัพยากรมนุษย์และธุรการทั่วไป กระบวนการขายและบริการลูกค้า
ระบบบริหารงานของฝ่ายการตลาด การบริหารงานด้านบัญชีและการเงิน ระบบบริหารงานจัดซื้อ
ระบบการบริหารงานรับ-จ่ายและจัดเก็บสินค้า การบริหารงานด้านระบบสารสนเทศ
ระบบควบคุมภายในสาขาระยอง และระบบควบคุมภายในสาขาเชียงใหม่
ซึ่งผลการตรวจสอบและตรวจติดตามส่วนใหญ่เป็นประเด็นที่ได้รับการแก้ไขแล้วและมีเพียงบางประเด็นที่อยู่ระหว่างดำเนินการเพื่อเป็นการปรับปรุงประสิทธิภาพในการปฏิบัติงานเพิ่มเติม
ตัวอย่างเช่น
การปรับปรุงและพัฒนาซอฟท์แวร์เพื่อนำมาใช้ในการวางแผนการจัดซื้อให้มีประสิทธิภาพดียิ่งขึ้น
เป็นต้น

นอกจากนี้ในปี 2552 ที่ประชุมคณะกรรมการบริษัทครั้งที่ 7/2552 เมื่อวันที่ 14 กันยายน 2552
ได้มีมติอนุมัติให้มีการจัดตั้งคณะอนุกรรมการบริหารความเสี่ยง
ซึ่งประกอบด้วยผู้บริหารระดับสูงที่เกี่ยวข้อง
โดยมีวัตถุประสงค์เพื่อส่งเสริมให้มีการบริหารความเสี่ยงในทุกขั้นตอนของการทำงาน
ซึ่งมีอำนาจหน้าที่และความรับผิดชอบในการ ศึกษา ทบทวน และประเมินความเสี่ยงที่อาจเกิดขึ้น
กำหนดนโยบายและกลยุทธ์ในการบริหารความเสี่ยง
ประเมินและวิเคราะห์ความเสียหายที่อาจเกิดขึ้น
ตลอดจนกำกับดูแลตลอดจนทบทวนเกี่ยวกับนโยบายกลยุทธ์และวิธีปฏิบัติ
เพื่อให้มั่นใจได้ว่ากระบวนการบริหารความเสี่ยงได้ถูกนำไปปฏิบัติอย่างเหมาะสม
โดยที่คณะอนุกรรมการบริหารความเสี่ยงจะมีการรายงานผลการดำเนินงานการบริหารความเสี่ยงให้แก่คณะกรรมการตรวจสอบและคณะกรรมการบริษัททราบ

10.2 ระบบการควบคุมภายในของบริษัทย่อย

ในการประชุมคณะกรรมการบริษัทย่อย ครั้งที่ 2/2553 วันที่ 19 เมษายน 2553
คณะกรรมการบริษัทย่อยได้มีมติอนุมัติให้มีการนำข้อบังคับ หลักเกณฑ์ และระเบียบปฏิบัติต่างๆ
ของบริษัทตามที่ได้ประกาศใช้ในปัจจุบัน รวมถึงการเพิ่มเติมหรือเปลี่ยนแปลงใดๆที่จะมีในอนาคต
มาใช้ในการปฏิบัติงานของบริษัทย่อย

ในการประชุมคณะกรรมการบริษัท ครั้งที่ 8/2553 วันที่ 16 สิงหาคม 2553
คณะกรรมการบริษัทได้มีมติอนุมัติให้กำหนดอำนาจอนุมัติกิจกรรมทางธุรกิจของบริษัทย่อย
โดยกำหนดรายการธุรกรรมสำคัญที่บริษัทย่อยต้องขออนุมัติจากคณะกรรมการบริษัทและ/หรือคณะกรรมการตรวจสอบของบริษัทก่อนทำรายการดังกล่าว

ทั้งนี้
คณะกรรมการตรวจสอบของบริษัทมีการวางแผนที่จะทำการตรวจสอบและติดตามระบบควบคุมภายในของบริษัทย่อย
ตั้งแต่ไตรมาสที่ 4 ปี 2553 เป็นต้นไป